Быйылғы конкурста барлығы 123 уҡытыусы ҡатнашты. Улар араһында төрлө фән белгестәре бар. Конкурс сиктәрендә рус теле һәм әҙәбиәте, татар теле һәм әҙәбиәте уҡытыусылары ла иң яҡшы тел уҡытыусыһы исеменә һынау тотто. Конкурстың һәр төрө, ул асыҡ дәрес булһынмы, инновацион проектты яҡлау, оҫталыҡ дәресе йәиһә әңгәмә-бәхәс булһынмы – уҡытыу­сының профессиональ оҫталығын, методик белемен, ойоштороу һәм балалар менән эшләй белеү һәләтен асыҡлауға йүнәлтелгән. Әл­биттә, конкурс еңел түгел, йылдар буйы тупланған тәжрибә һәм үҙ өҫтөңдә туҡтауһыҙ эшләү генә һынауҙарҙы лайыҡлы үтергә ярҙам итә. Бәйге йомғаҡтарынан күренеүенсә, республикабыҙ уҡытыу­сылары үҙҙәренең һайлаған һөнәренә тап төшөрмәй. Бик күп конкурсанттың төрлө номинациялар буйынса еңеүсе тип билдәләнеүе шул хаҡта һөйләй. Финалға биш уҡытыусы сыҡты. Улар – Стәрлетамаҡ ҡалаһынан Галина Чекмарева, Кушнаренко районынан Эльза Ғәлләмова, ҡариҙел районынан Камил Солтанов, Нефтекама янындағы Әмзә ауылынан Анна Лебедева һәм Туймазы ҡалаһынан Евгений Ромадов. Әйткәндәй, финалсыларҙың дүртәүһе – тарих уҡытыусыһы. Бына бит беҙҙә тарихсылар ниндәй көслө!